KOMMISSIONENS DIREKTIV 1999/26/EF

af 20. april 1999

om tilpasning til den tekniske udvikling af Rådets direktiv 93/94/EØF om anbringelsessted for bagnummerplade på to- og trehjulede motorkøretøjer

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer(1), ændret ved akten om Østrigs, Finlands og Sveriges tiltrædelse, særlig artikel 16,

under henvisning til Rådets direktiv 93/94/EØF af 29. oktober 1993 om anbringelsessted for bagnummerplade på to- og trehjulede motordrevne køretøjer(2), særlig artikel 3, og

ud fra følgende betragtninger:

(1) Direktiv 93/94/EØF er et af særdirektiverne under den EF-typegodkendelsesprocedure, der er fastlagt ved direktiv 92/61/EØF; bestemmelserne i direktiv 92/61/EØF om køretøjssystemer, komponenter og separate tekniske enheder finder derfor anvendelse på nærværende direktiv;

(2) den tekniske udvikling gør det nu muligt at tilpasse direktiv 93/94/EØF til den tekniske udvikling; for at sikre, at hele typegodkendelsesprocessen forløber korrekt, er det derfor nødvendigt at tydeliggøre eller komplettere visse af det pågældende direktivs bestemmelser;

(3) med henblik herpå bør bestemmelserne vedrørende lastforholdene for køretøjer ved måling af hældningen og bestemmelserne vedrørende dimensionerne af anbringelsesstederne for bagnummerplader på quadricykler med karosseri tilpasses, og figur 1 bør tilpasses efter køretøjets faktiske position ved prøvninger, endvidere bør nogle af oplysningsskemaets henvisninger tydeliggøres;

(4) de i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved artikel 13 i Rådets direktiv 70/156/EØF(3), senest ændret ved Europa-Parlamentets og Rådets direktiv 98/91/EF(4) -

UDSTEDT FØLGENDE DIREKTIV:

Artikel 1

Bilaget til direktiv 93/94/EØF ændres som angivet i bilaget til nærværende direktiv.

Artikel 2

1. Fra 1. januar 2000 kan medlemsstaterne ikke af grunde, som vedrører anbringelsesstedet for bagnummerpladen,

- nægte EF-typegodkendelse af en type to- eller trehjulet motorkøretøj, eller

- nægte registrering, salg eller ibrugtagning af to- eller trehjulede motorkøretøjer

hvis anbringelsesstedet for bagnummerpladen opfylder kravene i direktiv 93/94/EØF som ændret ved nærværende direktiv.

2. Fra 1. juli 2000 nægter medlemsstaterne EF-typegodkendelse til typer af to- eller trehjulede motorkøretøjer af grunde, som vedrører anbringelsesstedet for bagnummerpladen, hvis kravene i direktiv 93/94/EØF, som ændret ved dette direktiv, ikke er opfyldt.

Artikel 3

1. Medlemsstaterne vedtager og offentliggør senest den 31. december 1999 de bestemmelser, der er nødvendige for at efterkomme dette direktiv. De underretter straks Kommissionen herom.

De skal anvende disse bestemmelser fra den 1. januar 2000.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de vedtager på det område, der er omfattet af dette direktiv.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 20. april 1999.

På Kommissionens vegne

Martin BANGEMANN

Medlem af Kommissionen

(1) EFT L 225 af 10.8.1992, s. 72.

(2) EFT L 311 af 14.12.1993, s. 83.

(3) EFT L 42 af 23.2.1970, s. 1.

(4) EFT L 11 af 16.1.1999, s. 25.

BILAG

1. Punkt 1.1. affattes således: "1.1. Knallerter og lette quadricykler uden karosseri".

2. Punkt 1.2. affattes således: "1.2. Tohjulede motorcykler, trehjulede motorcykler med en maksimal effekt på højst kW samt quadricykler, bortset fra lette quadricykler, uden karosseri".

3. Punkt 1.3. affattes således: "1.3. Trehjulede motorcykler med en maksimal effekt på mere end 15 kW samt lette quadricykler med karrosseri og andre quadricykler med karosseri".

4. Punkt 3.1.2. affattes således: "3.1.2. kan på et ulastet køretøj hælde i forhold til lodret i en vinkel på højst 30° med fladen med nummeret vendende opad".

5. Punkt 3.1.3. affattes således: "3.1.3. kan på et ulastet køretøj hælde i forhold til lodret i en vinkel på højst 15° med fladen med nummeret vendende nedad".

6. Punkt 4.1. affattes således: "4.1. Intet punkt af anbringelsesstedet for bagnummerpladen må befinde sig mere end 1,50 m over vejbanen, når køretøjet er ulastet".

7. Punkt 5.1. affattes således: "5.1. Intet punkt af anbringelsesstedet for bagnummerpladen må befinde sig mindre end 0,20 m over vejbanen - dog ned til en hjulradius, når denne er mindre end 0,20 m - når køretøjet er ulastet".

8. Figur 1 udskiftes med følgende figur:

"Figur 1

>PIC FILE= "L_1999118DA.003402.EPS">

Synlighedsvinkler (planer med vandret skæringslinje)".

9. Tillæg 1 affattes således:

"Tillæg 1

Oplysningsskema vedrørende placering af bagnummerplade på en type to- eller trehjulet motordrevet køretøj

(Vedlægges ansøgningen om typegodkendelse, hvis denne ikke indgives samtidig med ansøgningen om standardtypegodkendelse af køretøjet)

Løbenummer (tildelt af ansøgeren): ...

Ansøgningen om typegodkendelse af en type to- eller trehjulet motordrevet køretøj for så vidt angår placering af bagnummerplade skal ledsages af de oplysninger, der er nævnt (i følgende punkter i afsnit A, i bilag II til direktiv 92/61/EØF:

- 0.1

- 0.2

- 0.4 til 0.6

- 2.2

- 2.2.1

- 9.6

- 9.6.1".